Starwood Hotels and Resorts Worldwide

**Starwood Hotels and Resorts Worldwide** (, Սթարվուդ հյուրանոցներ և հանգստավայրեր), ամերիկյան ընկերություն, որը տնօրինում է 11 հյուրանոցային ցանց և առողջարանային համալիրներ։ Ներառում է 1300 հյուրանոց աշխարհի 100 երկրներում, ընդհանուր տարողունակությունը մոտ 370 հազար սենյակ է։ 2016 թվականի ապրիլին Starwood-ը ձեռք է բերել Marriott International-ը։

## Պատմություն
1991 թվականի օգոստոսին Քարթեր Բյորդենի (Նյու Յորքի քաղաքային խորհրդի անդամ) ընտանիքը և Զիֆֆի ընտանիքը (հիմնականում հայտնի է հրատարակչական բիզնեսով) հիմնել են ներդրումային ընկերություն, որի ղեկավար նշանակվել է Բարի Սթերնլիխտը։ Ընկերությունը կոչվել է Starwood Capital Group՝ ի պատիվ Ասպեն քաղաքի (Կոլորադո) Սթարվուդ շրջանի, որտեղ Զիֆֆի ընտանիքն ունեցել է իր տունը։ Շուտով նրանց միացել է Պրիցկերների ընտանիքը (): Starwood Capital Group-ը սկսել է անշարժ գույք գնել այնպիսի քաղաքներում, ինչպիսիք են Սան Անտոնիոն, Տեխաս Սիթին և Կոլորադո Սփրինգսը։ Մեկուկես տարվա ընթացքում Սթերնլիխտին հաջողվել է եռապատկել սկզբնական 60 միլիոն դոլար կապիտալը։ 1993 թվականին ընկերությունը բնակարաններից անցում է կատարել հյուրանոցներին՝ վաճառելով անշարժ գույքը չիկագոյի մագնատ Սեմ Զելին ()։ 1980-ական թվականներին հյուրանոցային շուկան դարձել է գերհագեցած, և 1990-ականներին հյուրանոցների գինը զգալիորեն նվազել է։ 1994 թվականին գնվել է Westin Hotel Co.-ի ցանցի մի մասը, որը ներառել է 80 հյուրանոց 19 երկրներում (ցանցն ամբողջությամբ միացել է Starwood-ին 1998 թվականին)։ Գործարքի արժեքը կազմել է մոտ 540 միլիոն դոլար և կնքվել է Goldman, Sachs & Company-ի մասնակցությամբ։։ Այդ նույն տարում գնվել է ևս մեկ ընկերություն՝ Hotel Investors Trust-ը, ընդամենը 5 միլիոն դոլարով, քանի որ այն գտնվել է սնանկացման եզրին։ Այդ ընկերությունը ներառել է 30 հյուրանոց և խաղատուն, որից Starwood-ն ժառանգել է Նյու Յորքի ֆոնդային բորսայում «HOT» թիքերի ներքո ցուցակումը, ինչպես նաև Մերիլենդ նահանգում 1980 թվականի գրանցումը։ 1995 թվականին ևս 30 հյուրանոց գնելու վրա ծախսվել է 840 միլիոն դոլար։ Այդ նույն տարում Starwood Capital Group հոլդինգի կազմում ձևավորվել է Starwood Hotels and Resorts Worldwide ընկերությունը։

1960-70-ական թվականներին ITT կորպորացիան ԱՄՆ-ի խոշորագույն կոնգլոմերատներից մեկն է եղել, որը ներառել է (1968 թվականից) Sheraton հյուրանոցների ցանցը։ 1990-ականների կեսերին կորպորացիան անկում է ապրել, ակտիվների զգալի մասը վաճառվել է։ 1997 թվականին Hilton-ի և Starwood-ի միջև պայքար է սկսվել Sheraton ցանցը ձեռք բերելու համար։ Starwood-ի փաստարկներն ավելի ուժեղ են գտնվել, և Sheraton-ի համար վճարելով 10,2 միլիարդ դոլար՝ ընկերությունը դարձրել են հյուրանոցային բիզնեսի աշխարհի խոշորագույն օպերատորը։ Գործարքի գումարը երկու անգամ գերազանցել է ITT-ի բաժնետոմսերի շուկայական արժեքը, ինչպես նաև երկու անգամ ավելի մեծ էր Starwood ընկերության ամբողջ արժեքից։ 2000 թվականին Starwood Hotels and Resorts Worldwide-ի բաժնետոմսերը ներառվել են S&P 500 ինդեքսի կազմում։

1999 թվականին 3 միլիարդ դոլարով վաճառվել է Park Place Entertainment ընկերության խաղատան ստորաբաժանումը։ Sheraton ցանցի մեջ մտել է Ciga Group (Compagnia Italiana Grandi Alberghi) էլիտար հյուրանոցների 9 հոգանոց խումբը, որոնցից 4-ը վաճառվել են 2002 թվականին։ Նույնպես 1999 թվականին գնվել է Vistana, Inc. ընկերությունը, որը հետագայում վերանվանվել է Starwood Vacation Ownership ստորաբաժանում, և հիմնադրվել է Starwood Preferred Guest հաճախորդների հավատարմության ծրագիրը։

1998 թվականին Starwood-ը և գերմանական Schörhuber Corporate Group ընկերությունը հիմնել են Arabella Starwood Hotels & Resorts համատեղ ցանցը, որը բաղկացած է եղել 43 հյուրանոցներից Գերմանիայում, Ավստրիայում և Շվեյցարիայում, ինչպես նաև մեկը Իսպանիայում և մեկը Հարավային Աֆրիկայում։ 2010 թվականին համատեղ ձեռնարկությունը լուծարվել է գերմանական կողմի նախաձեռնությամբ։

2015 թվականին ընկերությունը համալրվել է 220 նոր հյուրանոցներով։ Տարեվերջին մեկնարկել են բանակցությունները Starwood-ը նույն ոլորտի մեկ այլ՝ Marriott International ընկերության կողմից գնելու շուրջ։ Շուտով գնման մեկ այլ հավակնորդ է հայտնվել՝ չինական Anbang Insurance Group հոլդինգային ընկերությունը, սակայն 2016 թվականի ապրիլին այն հետ է կանգնել իր առաջարկից, Starwood-ի և Marriott-ի բաժնետերերի ժողովները պաշտպանել են գնման համաձայնագիրը։ Գործարքն ավարտվել է 2016 թվականի հոկտեմբերին։

## Ընկերության կազմի ցանցեր
Starwood Hotels and Resorts Worldwide-ը միավորում է մոտ 1300 հյուրանոց և առողջարանային համալիր, սակայն դրանցից միայն 32-ն են գտնվում նրա սեփականության կամ վարձակալության ներքո, մնացածները պատկանում են ընկերությանը ֆրանչայզինգի իրավունքով (642 հյուրանոց) կամ գտնվում են կառավարման ներքո (608): Ընկերությունը կազմող հյուրանոցների որոշ ցանցեր գնվել են, մյուսները ստեղծվել են ընկերության կողմից։ 2005 թվականին ընկերության սեփականության տակ կար 119 հյուրանոց, 2010 թվականին՝ 65։

## Ստորաբաժանումներ
Ընկերությունը բաղկացած է չորս ստորաբաժանումներից.

* Հյուսիսային և Հարավային Ամերիկա. 2015 թվականի շրջանառությունը կազմել է 1,472 միլիարդ դոլար, 719 հյուրանոց, որոնցից 622-ը՝ Հյուսիսային Ամերիկայում
* Եվրոպա, Աֆրիկա և Մերձավոր Արևելք. շրջանառությունը կազմել է 475 միլիոն դոլար, 261 հյուրանոց, որոնցից 174-ը՝ Եվրոպայում, 7-ը՝ Ռուսաստանում
* Ասիական-Խաղաղօվկիանոսյան տարածաշրջան. շրջանառությունը կազմել է 287 միլիոն դոլար, 317 հյուրանոց, որոնցից 159-ը՝ Չինաստանում
* անշարժ գույք և առողջարանային համալիրներ. շրջանառությունը կազմել է 681 միլիոն դոլար, 15 օբյեկտ:

2014 թվականի արդյունքներով սեփական և վարձակալված հյուրանոցներից ստացված հասույթը կազմել է 1,5 միլիարդ դոլար, ֆրանչայզինգի և կառավարման վճարը ընկերությանը բերել է մոտ 1 միլիարդ դոլար, իսկ ֆրանչայզինգի համակարգում գտնվող հյուրանոցներին մատուցվող այլ ծառայությունները՝ 2,7 միլիարդ դոլար։

## Սեփականատերեր և ղեկավարություն
* **Բրյուս Դունկան** (Bruce W. Duncan)՝ խորհրդի նախագահ 2007 թվականից։ Ծնվել է 1952 թվականին, ավարտել է Քենյոն քոլեջը Kenyon College և Չիկագոյի համալսարանը։ Տնօրենների խորհրդի կազմում է 1999 թվականից։ Միաժամանակ ղեկավարում է First Industrial Realty Trust, Inc։
* **Թոմաս Մանգաս** (Thomas B. Mangas)՝ գլխավոր գործադիր տնօրեն 2016 թվականի սկզբից։ Մինչ այդ ղեկավարել է Armstrong World Industries ընկերության ստորաբաժանումներից մեկը, ավելի վաղ 20 տարի աշխատել է Procter & Gamble ընկերությունում։
* **Բարի Սթերնլիխտ** ()՝ եղել է Starwood Hotels and Resorts Worldwide-ի հիմնադիրը և գլխավոր գործադիր տնօրենը 1995 թվականից (երբ այդ ընկերությունը առանձնացավ Starwood Capital Group-ից) մինչև 2005 թվականը։ Ծնվել է 1960 թվականի նոյեմբերի 26-ին Նյու Յորքում, ավարտել է Բրաունի համալսարանը և Հարվարդի համալսարանի բիզնես դպրոցը։ Այնուհետև աշխատել է JMB Realty-ում որպես գործարքների կնքման խորհրդատու։ 1989 թվականին մասնակցել է Լոնդոնում անշարժ գույքի խոշոր պորտֆելի գնմանը, գործարքի կնքումից անմիջապես հետո բրիտանական անշարժ գույքի շուկան փլուզվեց. Սթերնլիխտին ազատեցին աշխատանքից։ Դրանից հետո սկսվեց նրա համագործակցությունը Զիֆների ընտանիքի հետ, 1991 թվականին նա հիմնադրեց Starwood Capital Group-ը, այդ ժամանակից ի վեր ղեկավարել է այդ խմբի տարբեր բաղադրիչ ընկերությունները (և շարունակում է ղեկավարել Starwood Property Trust Inc.-ը): Estée Lauder Companies-ի և Robin Hood Foundation-ի տնօրենների խորհրդի անդամ, Բրաունի համալսարանի հոգաբարձու։

## Տես նաև
* Բրիստոլ հյուրանոց
* Իմպերիալ հյուրանոց (Վիեննա)

## Ծանոթագրություններ

## Արտաքին հղումներ
* Starwood Hotels and Resorts Worldwide Արժեթղթերի և բորսաների հանձնաժողովի կայքում

Կատեգորիա:1969 հիմնադրված ընկերություններ
Կատեգորիա:1991 հիմնադրված ընկերություններ
Կատեգորիա:2016 կազմալուծված ընկերություններ
Կատեգորիա:ԱՄՆ-ի հյուրանոցներ
Կատեգորիա:Ամերիկյան ընկերություններ
Կատեգորիա:Հյուրանոցային ցանցեր